Document ID: 31983R3141

*****
ΚΑΝΟΝΙΣΜΟΣ (ΕΟΚ) αριθ. 3141/83 ΤΗΣ ΕΠΙΤΡΟΠΗΣ
της 8ης Νοεμβρίου 1983
περί τροποποιήσεως του κανονισμού (ΕΟΚ) αριθ. 467/77 περί της μεθόδου και του επιτοκίου που πρέπει να εφαρμοστούν για τον υπολογισμό των εξόδων χρηματοδοτήσεως των παρεμβάσεων, που συνίστανται σε αγορές, αποθεματοποίηση και διάθεση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (2), και ιδίως το άρθρο 3 παράγραφος 2,
τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Εγγυήσεων (3), όπως τροποποιήθηκε τελευταία από τον κανονισμό (ΕΟΚ) αριθ. 1550/83 (4), και ιδίως το άρθρο 5,
Εκτιμώντας:
ότι το ποσοστό του ισχύοντος επιτοκίου για το 1983 καθορίστηκε σε 9 % από τον κανονισμό (ΕΟΚ) αριθ. 2723/82 της Επιτροπής (5)·
ότι, για να συνεχιστεί η εκτέλεση του κοινοτικού προϋπολογισμού για το 1983 υπό τις αρμόζουσες συνθήκες, ενδείκνυται, υπό την παρούσα κατάσταση, να μειωθεί το ποσοστό του επιτοκίου σε 8 % για τους δύο τελευταίους μήνες του οικονομικού έτους, λαμβάνοντας υπόψη ορισμένες ενδείξεις ευκαμψίας που παρουσιάζουν οι κεφαλαιαγορές στα κράτη μέλη τον τελευταίο καιρό·
ότι η Επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων δεν διατύπωσε γνώμη μέσα στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η τελευταία φράση του άρθρου 2 του κανονισμού (ΕΟΚ) αριθ. 467/77 (6) τροποποιείται ως εξής:
«Για την περίοδο από 1η Ιανουαρίου 1981 μέχρι 31 Οκτωβρίου 1983 το ποσοστό του επιτοκίου ανέρχεται σε 9 %.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Νοεμβρίου 1983.

Labels: 3
2
15